27. januar 2023 Nr. 104

Inuit pisortanut kiffartuussisut pillugit paasissutissanik nalunaarutiginninneq aamma tamanut saqqummiussineq pillugit Kalaallit Nunaannut nalunaarut

Aningaasanik peqquserluutinik malunnarunnaarsaasarneq pinerliiniarnernillu aningaasalersuisarneq pinaveersimatinniarlugit iliuuserisassat pillugit inatsip (aningaasanik malunnarunnaarsaasarneq pillugu inatsit) Kalaallit Nunaanni atuutilersinneqarnissaanut peqqussummi nr. 956, 17. maj 2021-meersumi § 18, imm. 9, aamma § 80, imm. 5, peqqussutikkut nr. 2627, 28. december 2021-meersukkut allanngortinneqartoq, naapertorlugit aalajangersarneqarpoq:

*Atuuffia*

**§ 1.** Una nalunaarut suliaqarfinnut §§ 3-10-ni taaneqartunut atuuppoq.

*Inuit pisortanut kiffartuussisut allattorsimaffiannik tamanut saqqummiussineq*

**§ 2.** Finanstilsyneti Kalaallit Nunaanni inuit pisortanut kiffartuussisut allattorsimaffiannik, atinik, inuutissarsiutinik aammalu inuuinnik paasissutissartalinnik, isumaginnittuuvoq aammalu tamanut saqqummiussisuulluni. Allattorsimaffik Finanstilsynetip nittartagaani saqqummiunneqassaaq. Finanstilsynetip nalunaarutiginninnermik tigusaqarneraniit allattorsimaffik nutarterneqassaaq kingusinnerpaamik ulluinnaat marluk qaangiunneranni, tak. imm. 2.

*Imm. 2.* Suliaqarfiit §§ 3-10-ni taaneqartut inuit aalajangersakkani ilaatinneqartut aqqinik, inuutissarsiutaannik aammalu inuuiinik nalunaarutiginnissapput, allattorsimaffimmik imm. 1-imi taaneqartumik suliarinninnerminni.

*Imm. 3.* Inuk pisortanut kiffartuussisoq Finanstilsynetip allattorsimaffiani allaqqassaaq, inuup taassuma inuutissarsiutigiguniuk taanna, inummik taassuminnga pisortanut kiffartuussisutut inissisimatitsisoq, tak. peqqussummi § 2, nr. 8. Tamatuma kingorna inummut paasissutissat allattorsimaffimmut immikkoortumut nuunneqassapput, tassanilu inuk allassimasuutigineqassaaq qaammatit 12-it tikillugit, inuup pisortanut kiffartuussisutut inissisimanerata atuukkunnaarsimanerata kingornatigut. Allattorsimaffik taanna Finanstilsynetip nittartagaani tamanut saqqummiunneqassaaq.

*Imm. 4.* Nalunaarutiginninnerit EP@ftnet.dk -mut nassiunneqassapput.

*Inatsisartuniit paasissutissanik nalunaarutiginninneq*

**§ 3.** Inatsisartut Allattoqarfiat inuit tulliuttumi pineqartut pillugit paasissutissanik nalunaarutiginnissapput:

1) Inatsisartunut ilaasortat.

2) Sinniisut, Inatsisartunut ilaasortanngortut.

3) Inatsisartut Kukkunersiuinermut Ataatsimiititaliaata ilaarsortai.

*Politikkikkut partiiniit paasissutissanik nalunaarutiginninneq*

**§ 4.** Politikkikkut partiit Inatsisartuni sinniisuutitaqartut, partiimi aqutsisunut ilaasortat pillugit paasissutissanik nalunaarutiginnissapput, assersuutigalugu siulersuisuunerit imaluunniit ulluinnarni aqutsisut.

*Imm. 2.* Imm. 1 aamma politikkikkut partiinut Folketingimi sinniisuutitaqartunut atuuppoq.

*Imm. 3.* Politikkikkut partiit, imm. 1-imi imaluunniit imm. 2-mi ilaatinneqartut, taamatuttaaq sinniisut pillugit paasissutissanik nalunaarutiginnissapput, taakkua partiit aqutsisuinut ilaasortanngoraangata, assersuutigalugu siulersuisuunernut imaluunniit ulluinnarni aqutsisunut.

*Naalakkersuisuniit paasissutissanik nalunaarutiginninneq*

**§ 5.** Kalaallit Nunaata naalakkersuisoqarfii tulliuttumi pineqartut pillugit paasissutissanik nalunaarutiginnissapput:

1) Naalakkersuisoq.

2) Naalakkersuisoqarfimmi pisortaq.

**§ 6.** Nunanut Allanut Naalakkersuisoqarfik, naalagaaffiup avataaniittuni Kalaallit Nunaata Sinniisoqarfiini pisortat pillugit paasissutissanik nalunaarutiginnissapput.

**§ 7.** Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik Kalaallit Nunaata Radioani (KNR) pisortaaneq aamma siulersuisut pillugit paasissutissanik nalunaarutiginnissapput.

*Pisortat oqartussaqarfiinit allaniit paasissutissanik nalunaarutiginninneq*

**§ 8.** Pisortat aqutsisoqarfii tulliuttumi inuit pineqartut pillugit paasissutissanik nalunaarutiginnissapput:

1) Pisortaaneq.

2) Siulersuisut, siulersuisut aalajangiinissamut piginnaatitaappata.

**§ 9.** Kalaallit Nunaanni Namminersorlutik Oqartussat oqartussaqarfii pisortat, pisortanut tullersortit aamma siulersuisunut ilaasortat imaluunniit inuit nunat tamalaat akornanni kattuffimmi assingusumik atuuffillit pillugit paasissutissanik nalunaarutiginnissapput, inuk namminersorlutik oqartussat sinnerlugit atorfeqarpat, toqqagaappat imaluunniit inassutigineqarsimappat atuuffiup pineqartup isumaginissaanut.

*Suliffeqarfinniit, Kalaallit Nunaanni Namminersorlutik Oqartussanit pigineqartuniit, paasissutissanik nalunaarutiginninneq*

**§ 10.** Suliffeqarfiit, Kalaallit Nunaanni Namminersorlutik Oqartussanit pigineqartut, suliffeqarfimmi pisornut kiisalu siulersuisunut, nakkutilliisoqarfinnut imaluunniit aqutsisunut assingusunut ilaasortat pillugit paasissutissanik nalunaarutiginnissapput.

*Imm. 2*. Suliffeqarfik Kalaallit Nunaanni Namminersorlutik Oqartussanit pigineqartoq imatut paasineqassaaq, Kalaallit Nunaanni Namminersorlutik Oqartussat toqqaannartumik imaluunniit toqqaannanngitsumik 50 pct.-imik annerusumilluunniit suliffeqarfiup pigisaatigut pigisaa imaluunniit taasisinnaassutikkut imaluunniit allatigut aalajangiisinnaanikkut suliffeqarfik sunniuteqarfigisaa piginnittuunermik isumaqatigiissutikkut imaluunniit assigisaatigut.

*Imm. 3.* Taamatuttaaq suliffeqarfiup, Kalaallit Nunaanni Namminersorlutik Oqartussanit pigineqartup, siulersuisunut sinniisuni pillugit paasissutissanik nalunaarutigissaaq, sinniisoq siulersuisunut ilaasortanngorpat, sinniisup ilaasortanngornera, siulersuisunut ilaasortatut qinerneqartup sivisuumik imaluunniit ataavartumik ilaasortaajunnaarneranik pissuteqarpat.

*Nalunaarutiginninnissamut piffissarititaasoq*

**§ 11.** §§ 3-10 malillugit nalunaarutiginninnerit ulluinnaat pingasut qaangiutsinnagit pisimassapput, inuk pineqartoq atorfimmik atorfeqalerneraniit, inuup pisortanut kiffartuussisutut inissisimalerneranut kinguneqartumik, tak. peqqussummi § 2, nr. 8.

*Imm. 2*. Taamatuttaaq imm. 1-imi taaneqartutut nalunaarutiginnittoqassaaq, inuk pineqartoq atorfimmit tunuaraangat, inuup pisortanut kiffartuussisutut inissisimalerneranut kinguneqarsimasumiit.

*Inatsisitigut atuutsitsineq*

**§ 12.** Suliaqarfiit §§ 3-10-ni taaneqartut pisussaaffitik naammassinngippatigit, nalunaarummik uannga kinguneqartut, taava erhvervsministerip pinngitsaaliisutitut ullut ataasiakkaarlugit imaluunniit sapaatip akunnikkaartumik suliaqarfiit taaneqartut akiligassissinnaavai.

*Atuutilersinneqarnera*

**§ 13.** Nalunaarut 1. februar 2023-mi atuutilissaaq.